KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT SOĊJALI U EKONOMIKU EWROPEW U LILL-KUMITAT TAR-REĠJUNI ‘Negozju Żgħir, Dinja Kbira— sħubija ġdida li tgħin lill-SMEs jaħtfu l-opportunitajiet globali’ /* KUMM/2011/0702 finali */





KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT SOĊJALI U EKONOMIKU EWROPEW U LILL-KUMITAT TAR-REĠJUNI ‘Negozju Żgħir, Dinja Kbira — sħubija ġdida li tgħin lill-SMEs jaħtfu l-opportunitajiet globali’ 1. Introduzzjoni L-Unjoni Ewropea jeħtiġilha ssib sorsi ġodda ta' tkabbir biex toħloq l-impjiegi u l-benessri għaċ-ċittadini tagħna. Swieq kbar barra l-UE, bħalma huma ċ-Ċina, l-Indja, ir-Russja u l-Brażil, b'rati ta' tkabbir jew b'potenzjali qawwija joffru opportunitajiet sinifikanti għall-kumpaniji tal-UE[1]. Minħabba l-kuntest ekonomiku attwali, l-esportazzjonijiet lejn swieq li qegħdin jespandu barra l-UE jistgħu jkunu sors konkret ta' tkabbir ekonomiku. L-internazzjonalizzazzjoni lil hinn mill-fruntieri ta' barra tal-UE hija l-pass li għandhom jieħdu l-SMEs biex jaħtfu dawn l-opportunitajiet. Il-promozzjoni u l-appoġġ għall-attivitajiet ekonomiċi tal-SMEs barra l-UE għalhekk huma parti importanti mill-istrateġija ġenerali tal-UE għall-kompetittività, kif deskritta fil-qosor fil-Komunikazzjoni ewlenija tal-Ewropa 2020 dwar Politika Industrijali Integrata[2], fl-Att dwar in-Negozji ż-Żgħar għall-Ewropa rivedut[3] u fil-komunikazzjoni riċenti dwar il-politika kummerċjali tal-UE[4]. Din tkompli tibni fuq l-impenn tal-Kummissjoni biex tagħti spinta lill-benefiċċji tas-Suq Intern għall-SMEs u tikkumplementah[5]. It-23 miljun SME Ewropea[6] jirrappreżentaw żewġ terzi tal-impjiegi fis-settur privat u 59 % tal-valur miżjud totali fl-ekonomija kummerċjali mhux finanzjarja fl-2010. Madwar 80 % tal-impjiegi ġodda tul dawn l-aħħar ħames snin inħolqu mill-SMEs. Setturi bħal dawk tal-makkinarju u t-tagħmir jew tal-kimiki fil-Brażil, jew dak tal-enerġija fl-Indja, lill-kumpaniji tagħna diġà ppermettewlhom jiksbu riżultati sinifikanti, u jistgħu jingħataw bosta eżempji oħra. Biex twitti t-triq għan-negozji, l-Ewropa jeħtiġilha tagħti spinta lil dan il-proċess ta' internazzjonalizzazzjoni u tipprovdi l-appoġġ meħtieġ lill-SMEs meta dawn jieħdu direzzjoni internazzjonali. Filwaqt li 25 % tal-SMEs ibbażati fl-UE kienu involuti f'esportazzjonijiet lejn is-Suq Intern u lil hinn minnu f'dawn l-aħħar tliet snin, huma biss 13 % tal-SNEs tal-UE li huma attivi internazzjonalment barra l-UE permezz tal-kummerċ, tal-investiment jew ta' forom oħra ta' kooperazzjoni ma' msieħba barranin[7]. Bħalissa qegħdin isiru iżjed sforzi biex is-Suq Uniku jitfannad u jsir iżjed aċċessibbli għall-SMEs bħala s-suq "domestiku" naturali tagħhom. L-għan tal-istrateġija li hija proposta minn dan id-dokument huwa, min-naħa l-oħra, li jinħolqu l-kundizzjonijiet biex l-SMEs jinvolvu rwieħhom daqstant fis-swieq barra l-UE. Jidher ċar li l-attivitajiet ta' bosta mikrointrapriżi u ta' SMEs f'setturi mhux kummerċjabbli huma, minnhom infushom, ta' natura lokali. Iżda għad fadal potenzjal sinifikanti li mhux qed jintuża f'setturi kummerċjabbli bħalma huma l-industriji tal-manifatturat innovattiv u dawk kreattivi, biex jinfirxu barra l-UE fit-tfittxija tagħhom għal swieq ġodda li qed jikbru, dħul fuq l-esportazzjoni, teknoloġija, kapital u titjib tal-produttività[8]. Hemm indikazzjonijiet li jippuntaw lejn korrelazzjoni bejn l-internazzjonalizzazzjoni u l-kapaċità tal-kompetittività u l-innovazzjoni tan-negozji meta mqabbel ma' SMEs li huma attivi biss lokalment[9]. Huwa dan il-potenzjal għat-tkabbir tal-SMEs, li s'issa għadu ma ġiex sfruttat, li l-UE għandha bżonn tqanqal biex tagħti spinta lit-tkabbir u toħloq l-impjiegi fl-ekonomija Ewropea kollha[10]. L-istudju riċenti "Opportunities for the Internationalisation of SMEs" magħmul minn EIM Business and Policy Research u ppubblikat mill-Kummissjoni f'Awwissu 2011, sab li minn total ta' EUR 261,6 biljuni ta' esportazzjonijiet mill-UE għal tnax-il suq fil-mira, inkużi ċ-Ċina, il-Ġappun, ir-Russja, l-Indja u l-Brażil, is-setturi fejn l-SMEs għandhom rwol importanti jammontaw għal EUR 134,6 biljun. L-esportazzjonijiet tas-setturi fejn huma prominenti l-SMEs jikkostitwixxu bejn 39 % u 62 % tat-total, skont il-pajjiż[11]. Minkejja li s-swieq internazzjonali, kemm privati kif ukoll pubbliċi, joffru opportunitajiet sostanzjali għall-kumpaniji Ewropej, l-SMEs jiffaċċjaw ostakli partikolari għall-isfruttament tas-suq globali, mhux l-inqas fl-aċċess għall-informazzjoni dwar is-suq, biex isibu l-klijenti potenzjali u l-imsieħba li jgħoddu għalihom. Jiffaċċjaw ukoll kwistjonijiet iżjed kumplessi, bħall-konformità mal-liġijiet barranin, pereżempju ma' regoli mandatorji tal-liġi kuntrattwali, mar-regoli doganali, mar-regolamenti u l-istandards tekniċi, il-ġestjoni tat-trasferiment tat-teknoloġija u l-ħarsien ta' drittijiet industrijali jew intellettwali. L-SMEs huma normalment inqas attrezzati minn impriżi kbar, bl-għarfien espert u bir-riżorsi finanzjarji jew umani[12] minn ġewwa l-kumpanija, biex jilqgħu dawn l-isfidi. L-għajnuna għall-SMEs Ewropej biex jegħlbu l-ostakli għall-internazzjonalizzazzjoni u l-promozzjoni tal-integrazzjoni tagħhom fl-ekonomija globali huma parti mill-istrateġija għat-tkabbir intelliġenti u sostenibbli deskritta fl-aġenda tal-Ewropa 2020. Iżda konsultazzjonijiet pubbliċi fost il-partijiet interessati, imwettqin mill-Kummissjoni fl-2009 u fl-2011[13], urew tħassib imferrex fuq medda wiesgħa dwar il-perikoli potenzjali tat-tkattir mhux koordinat ta' skemi ta' appoġġ f'dan il-qasam, u n-nuqqas tal-aħjar użu ta' riżorsi fiskali li jirriżulta. Bil-għan li kemm jintlaħqu l-miri tagħna tal-Ewropa 2020 kif ukoll biex jiġi indirizzat dan it-tħassib pubbliku, din il-Komunikazzjoni tipproponi li tirrevedi l-istrutturi ta' appoġġ eżistenti li huma disponibbli għall-SMEs, tidentifika l-oqsma l-iżjed problematiċi, tipproponi sett ta' miżuri li bihom l-azzjoni fuq livell Ewropew tista' żżid l-iżjed valur, u tistabbilixxi prinċipji gwida għall-iżjed użu koerenti u effiċjenti tar-riżorsi finanzjarji skarsi fis-swieq prijoritarji, bħalma huma ċ-Ċina, il-Brażil, l-Indja, ir-Russja, l-Istati Uniti u l-Ġappun. Hija timmira li tistabbilixxi strateġija iżjed koerenti u effettiva tal-UE biex tappoġġja lill-SMEs fis-swieq internazzjonali, li tipproponi modi aħjar biex toffrilhom l-informazzjoni rilevanti u l-għajnuna meta jippruvaw jidħlu fi swieq ġodda u jfittxu l-imsieħba addattati, u b'hekk li tagħmel użu aħjar tar-riżorsi li jeżistu. F'dan il-kuntest, tkun ta' importanza kbira li jitqiesu l-partikolaritajiet tal-SMEs, b'mod partikolari skont id-daqs u s-settur tal-attività, filwaqt li jiġu indirizzati wkoll id-diffikultajiet partikolari li jiffaċċaw il-mikro impriżi. Il-prinċipju gwida ġenerali ta' din il-Komunikazzjoni huwa li joħloq sinerġiji u jinkoraġġixxi l-għaqda tal-isforzi għaż-żieda tal-effiċjenza u biex jitnaqqsu d-distakki bejn l-attivitajiet attwali privati, tal-Istati Membri u dawk iffinanzjati mill-UE li diġà qegħdin jappoġġaw lill-SMEs f'pajjiżi terzi. Il-Kummissjoni se jkollha rwol kruċjali fil-koordinazzjoni u t-tmexxija ta' dan il-proċess, anki billi tistabbilixxi "Forum dwar l-Internazzjonalizzazzjoni tal-SMEs" perjodiku u b'enfasi speċifika fuq din il-kwistjoni fil-laqgħat regolari tar-Rappreżentanti tal-SMEs tal-Istati Membri. F'dawn l-attivitajiet kollha, se jkunu involuti r-rappreżentanti tas-settur privat. 2. Il-kuntest tal-politika: Il-qafas eżistenti għall-appoġġ tal-SMEs Diġà hemm riżorsi sinifikanti allokati għall-appoġġ tal-kummerċ fil-livell nazzjonali u dak tal-UE. Dan jinvolvi s-settur pubbliku, kif ukoll dak privat. Stħarriġ riċenti magħmul għall-Kummissjoni jipprovdi inventarju ta' iktar minn 300 programm[14] ta' appoġġ bil-għan li jgħinu l-internazzjonalizzazzjoni tal-kummerċ fl-UE u fl-Istati Membri tagħha[15]. Għalhekk, strateġija Ewropea għall-internazzjonalizzazzjoni tal-SMEs trid tqis it-topografija eżistenti ta' attivitajiet diversi ta' politiki u ta' implimentazzjoni. Kull attività jew inizjattiva li diġà tnediet jew li se titnieda, fuq kwalunkwe livell, għandu jkollha l-SMEs fil-mira, u l-effikaċja reali tagħha għandha titkejjel skont il-kapaċità li tikseb l-għan tagħha. 2.1. Il-miżuri meħuda fil-livell tal-UE fl-Ewropa u barra minnha[16] L-istrateġija tal-UE għall-SMEs, stabbilita fl-Att dwar in-Negozji ż-Żgħar għall-Ewropa (SBA), illanċjat mill-Kummissjoni f'Ġunju 2008, approvat mill-Kunsill Ewropew f'Diċembru 2008 u rivedut fl-2011, appella lill-UE u lill-Istati Membri biex jappoġġjaw lill-SMEs u jinkoraġġuhom jibbenefikaw mit-tkabbir tas-swieq barra l-UE, b'mod partikolari permezz ta' appoġġ speċifiku għas-suq u attivitajiet ta' taħriġ għall-kummerċ. Ir-Reviżjoni tal-SBA kompliet tenfasizza l-ħtieġa tal-appoġġ tal-Kummissjoni f'oqsma bħall-għajnuna għall-aċċess tas-suq, it-tneħħija ta' ostakli mhux tariffarji, l-iggwidar dwar kwistjonijiet regolatorji, l-istandardizzazzjoni u l-istima tal-konformità[17]. F'termini tal-infrastruttura tal-appoġġ, in-Netwerk Enterprise Europe mhux biss jgħin lill-kumpaniji, u b'mod partikolari lill-SMEs biex jieħdu l-benefiċċji tas-Suq Intern iżda jipprovdi wkoll l-appoġġ għall-internazzjonalizzazzjoni tal-SMEs. L-imsieħba tan-Netwerk fl-Istati Membri ta' sikwit jiġu mistiedna minn organizzazzjonijiet għall-appoġġ tal-kummerċ f'livelli nazzjonali u lokali, u b'hekk jgħinu biex jintegraw l-istrutturi tal-appoġġ mill-pajjiżi kollha. In-Netwerk jgħin lill-SMEs permezz ta' iżjed minn 600 imsieħeb lokali madwar id-dinja: normalment SME tfittex l-appoġġ u l-gwida li hi qribha meta tippjana li ssir internazzjonali, kemm jekk tkun trid tisfrutta l-opportunitajiet kummerċjali tas-suq uniku kif ukoll meta tkun trid tasal fis-swieq barra l-UE. L-Istrateġija għall-Aċċess għas-Swieq[18] imġedda tal-Kummissjoni, bl-approċċ tagħha ta' sħubija bejn il-Kummissjoni Ewropea, l-Istati Membri u l-komunità kummerċjali tal-UE, tagħti kontribut essenzjali għall-appoġġ tal-internazzjonalizzazzjoni tal-SMEs Ewropej. L-SMEs huma dejjem iżjed attivi fis-swieq tal-esportazzjoni u ħafna drabi jiffaċċaw l-ikbar sfidi biex jegħlbu l-ostakli għall-kummerċ. L-SMEs jibbenefikaw mill-approċċ tas-sħubija kemm fl-UE kif ukoll fi swieq barra l-UE. Dan jintlaħaq, fost mezzi oħra, permezz ta' Timijiet tal-Aċċess għas-Suq mmexxija mid-Delegazzjoni tal-UE fi swieq ewlenin tal-esportazzjoni. Id-Dejtabejż tal-Aċċess għas-Swieq hija għodda importanti oħra fl-Istrateġija għall-Aċċess għas-Swieq. Hija tipprovdi l-informazzjoni li hi disponibbli għal kulħadd dwar it-tariffi u l-ostakli importanti mhux tariffarji f'pajjiżi terzi u gwida għall-esportaturi[19]. L-Istrateġija ġdida tal-UE għall-Kummerċ[20] ikkonfermat l-utilità tal-Istrateġija għall-Aċċess għas-Swieq u tas-servizzi tagħha biex iżżid l-aċċess għas-swieq dinjija għall-impriżi tal-UE. Il-Portal Informattiv tad-Dwana Ewropea (ECIP) jipprovdi iżjed informazzjoni prattika għall-kummerċjanti prospettivi kif ukoll għodda tat-tagħlim informatiku u bażijiet ta' dejta onlajn[21]. L-UE tipprovdi l-għajnuna finanzjarja liċ-Ċentru UE-Ġappun għall-Kooperazzjoni Industrijali, u l-għajnuna għall-Programmi Purtun u Programmi ta' Taħriġ fl-Eżekuttiv tal-UE għall-Ġappun u l-Korea, u l-Helpdesk għall-SMEs tal-IPR (dritt ta' proprjetà intellettwali) taċ-Ċina. L-UE tappoġġja wkoll netwerk ta' Organizzazzjonijiet (privati) Kummerċjali Ewropej (EBOs) f'iżjed minn 20 suq barrani u entitajiet kummerċjali f'Hong Kong, fil-Malasja u f'Singapor. Dawn l-organizzazzjonijiet u programmi eżistenti jvarjaw fl-għan tagħhom u fil-medda ta' servizzi li jipprovdu iżda għandhom enfasi komuni ta' għajnuna b'mod ewlieni għall-SMEs. Il-Parlament Ewropew ipprovda l-fondi biex jiġu adottati "Azzjonijiet ta' Tħejjija" għall-"promozzjoni ta' skambji kummerċjali, akkademiċi u xjentifiċi". Xi wħud minn dawn il-fondi ntużaw biex jiġi stabbilit Ċentru Ewropew għall-Kummerċ u t-Teknoloġija fl-Indja, u l-iżjed riċenti huma Ċentri għall-SMEs tal-UE fiċ-Ċina u fit-Tajlandja. L-għan tagħhom hu li jipprovdi servizzi komprensivi għall-SMEs tal-UE fi swieq barra mill-UE. Dawn l-ewwel Ċentri fi swieq barra mill-UE se jipprovdu esperjenza prezzjuża għall-attivitajiet futuri ta' appoġġ għall-kummerċ. Hemm provi ċari li l-attivitajiet ta' kooperazzjoni internazzjonali fir-riċerka u l-innovazzjoni jrawmu l-kompetittività u l-prestazzjoni tas-suq tal-kumpaniji kollha, imma b'mod speċjali tal-SMEs. Il-Programm ta' Qafas għar-Riċerka tal-UE joffri l-appoġġ finanzjarju għal dawn it-tipi ta' attivitajiet, inklużi l-azzjonijiet ta' appoġġ li jistgħu jikkontribwixxu lejn l-internazzjonalizzazzjoni tal-SMEs. 2.2. Miżuri meħuda mill-Istati Membri[22] Minbarra dawn l-isforzi fil-livell tal-UE, hemm medda aktar wiesgħa u aktar sinifikanti ta' attivitajiet ta' appoġġ għall-kummerċ fis-swieq barra mill-UE offerti mill-Istati Membri, mill-kmamar tal-kummerċ nazzjonali u mis-settur privat (assoċjazzjonijiet kummerċjali, u konsulenti kummerċjali). Fil-livelli nazzjonali u lokali, l-organizzazzjonijiet kummerċjali, l-aġenziji tal-SMEs u l-organizzazzjonijiet għall-promozzjoni tal-kummerċ, żviluppaw abbundanza ta' għarfien espert biex jgħinu l-internazzjonalizzazzjoni tal-SMEs. Dawn, l-iżjed li jieħdu ħsieb huwa ta' attivitajiet "ewlenija" għall-promozzjoni tal-kummerċ, bħat-tlaqqigħ ta' msieħba għall-kummerċ, fieri tal-kummerċ, missjonijiet kummerċjali u studji speċifiċi tas-swieq. F'attivitajiet marbutin mal-kummerċ fl-ambaxxati tal-Istati Membri, sikwit ikun hemm xi skambju ta' informazzjoni fuq livell tal-UE permezz ta' laqgħat regolari organizzati mid-Delegazzjonijiet tal-UE, speċjalment fejn l-interessi komuni jkunu ċari, pereżempju fil-koordinazzjoni ta' attivitajiet kontra l-ostakli għall-kummerċ. Iżda f'oqsma oħrajn (pereżempju d-diplomazija ekonomika fuq kuntratti ta' akkwist kbir) għandhom tendenza li jirbħu l-konsiderazzjonijiet tal-kompetittività fost l-Istati Membri tal-UE. 2.3. Tagħlimiet: il-ħtieġa għal aktar kosteffettività Il-ħsieb ġenerali għall-medda attwali ta' appoġġ għall-internazzjonalizzazzjoni jidher li għandu bażi soda[23], iżda mhux il-programmi kollha ta' appoġġ għall-internazzjonalizzazzjoni huma effettivi bl-istess mod. L-għadd kbir ta' miżuri u ta' korpi jikkontribwixxu għal sitwazzjoni li fiha huwa diffiċli għall-SMEs li jidentifikaw u jużaw b'mod reali l-appoġġ li hemm disponibbli[24]. Fi żmien meta l-finanzi pubbliċi huma skarsi, hemm argument b'saħħtu biex wieħed iqis kif il-kollaborazzjoni u n-netwerking fl-UE jistgħu jżidu kemm l-effiċjenza kif ukoll l-impatt tal-miżuri attwali[25]. Għalhekk, l-ewwel pass għandu l-ewwel nett jimmira lejn iżjed trasparenza, iżjed koerenza u iżjed kollaborazzjoni biex iwassal għal "tqassim ta' xogħol" iżjed kosteffikaċi bejn il-programmi eżistenti tal-UE, bejn l-Unjoni Ewropea u l-Istati Membri tagħha, fost l-Istati Membri, u bejn entitajiet tas-settur pubbliku u dak privat. L-azzjonijiet tal-UE ċertament ma għandhomx jissostitwixxu l-politiki attwali fil-livelli nazzjonali u reġjonali, anzi għandhom jikkomplementawhom, fejn possibbli joħolqu s-sinerġiji u jintroduċu mizuri speċifiċi biss fejn jiġi identifikat li hemm il-lakuni. Hemm ukoll lok biex tiġi stmata l-effikaċja ta' miżuri ta' appoġġ diġà eżistenti f'livell Ewropew. Valutazzjoni fil-fond tal-azzjonijiet esperimentali li jikkonċernaw iċ-Ċentri għall-SMEs tal-UE għandha tiddetermina jistgħux ikunu utli inizzjattivi simili fi bnadi oħra. Bl-istess mod, b'għadd dejjem jiżdied ta' msieħba minn barra l-Ewropa fin-Netwerk Enterprise Europe, in-Netwerk se jkollu jsaħħaħ it-tmexxija tiegħu biex itejjeb is-servizz lejn l-impriżi Ewropej. Għaldaqstant din il-Komunikazzjoni tipproponi approċċ iżjed koerenti u integrat għall-appoġġ tal-SMEs, ibbażat fuq elenku dettaljat tas-servizzi ta' appoġġ attwali fis-swieq prijoritarji. Jistabbilixxi wkoll ġabra ta' prinċipji ta' gwida għall-azzjoni mill-UE f'dan il-qasam. 3. L-isfidi ewlenin tal-SMEs li qegħdin ifittxu li jsiru internazzjonali L-SMEs tal-UE ħafna drabi ma jkunux jafu bis-servizzi ta' appoġġ għall-kummerċ ipprovduti mill-UE, mill-Istati Membri jew mis-settur privat[26]. F'dan il-punt ta' min wieħed jiġbed l-attenzjoni għall-fatt li l-SMEs ifittxu l-ewwel punt ta' kuntatt għall-appoġġ kummerċjali qrib tagħhom. Il-kunċetti u l-metodi differenti ta' appoġġ fl-UE u l-varjetà kbira ta' programmi u organizzazzjonijiet f'livelli nazzjonali, tal-UE jew globali jpoġġu lill-SMEs f'qagħda diffiċli għaliex dawn jonqoshom ir-riżorsi umani u finanzjarji biex jidentifikaw jew jaċċessaw programmi addattati[27]. L-aċċess aktar faċli għall-informazzjoni li diġa tkun "fid-dar" għall-SMEs kollha tal-UE jipprovdilhom possibbiltà aħjar li jsibu s-servizzi xierqa li huma rilevanti għall-ħtiġijiet tagħhom. Għalhekk din il-Komunikazzjoni tistudja l-possibbiltà li jiġi implimentat "Portal tal-Kummerċ Internazzjonali" onlajn, li jipprovdi purtun għall-akkwist ta' informazzjoni rilevanti għall-kummerċ dwar is-swieq barranin u għal idea ġenerali tal-attivitajiet ta' appoġġ disponibbli malli jidħlu fis-swieq barra l-UE. B'mod partikolari, ħafna SMEs, speċjalment dawk f'pajjiżi żgħar jew li huma fi Stati Membri ġodda, għandhom żvantaġġ għaliex il-gvernijiet jew il-kmamar tal-kummerċ tagħhom mhumiex preżenti f'għadd kbir tas-swieq prijoritarji[28]. Għalhekk dawn jonqsuhom l-informazzjoni u l-appoġġ u għandhom jiġu mħeġġa biex jikkooperaw u jagħmlu skambju tal-esperjenza bejn "il-veterani fl-esportazzjoni" u "l-uċuħ ġodda". Jistgħu jittejbu l-possibiltajiet għall-inċentivizzazzjoni u l-motivazzjoni għall-kooperazzjoni u n-netwerking fost id-diversi kmamar tal-kummerċ u organizzazzjonijiet simili f'pajjiżi barra mill-UE, partikolarment fejn l-assi kulturali u lingwistiċi varjati ta' dawn l-organizzazzjonijiet jistgħu joffru valur sostanzjali. Sfidi oħrajn huma inerenti fin-natura tal-SMEs. Is-servizzi pprovduti mill-organizzazzjonijiet pubbliċi u privati, kif ukoll dawk ipprovduti mill-UE jew mill-Istati Membri jistgħu ma jkunux jindirizzaw il-bżonnijiet kollha, jew ma jkunx hemm biżżejjed minnhom biex ilaħħqu mad-domanda magħmula mill-SMEs[29]. F'dan il-punt jeħtieġ li ssir analiżi iżjed komprensiva tas-sitwazzjoni lokali f'kull wieħed mis-swieq biex wieħed ikun jista' jivvaluta l-azzjoni meħtieġa u biex jiġi studjat l-ambitu għal aktar effiċjenza u effikaċja mis-sinerġiji, min-netwerking madwar l-Ewropa u mill-kooperazzjoni. Minħabba li s-sitwazzjonijiet lokali jvarjaw ħafna, huwa indispensabbli li fil-prattika jittieħed approċċ minn isfel għal fuq biex jiġu identifikati l-lakuni fis-servizzi pprovduti u jiġi stabbilit fejn jinħoloq valur miżjud mill-azzjoni fil-livell tal-UE. L-analiżi tal-Kummissjoni turi wkoll li r-rwol ta' komunikazzjoni diretta mal-SMEs huwa ta' importanza kruċjali. L-SMEs tal-UE li huma lesti li jieħdu xejra internazzjonali l-ewwel jeħtieġu tħejjija f'pajjiżhom, il-ħiliet xierqa u l-informazzjoni meħtieġa qrib tagħhom b'mod fiżiku u li jkun ipprovdut prinċipalment minn organizzazzjonijiet kummerċjali lokali[30], minn konsulenti privati, jew minn sorsi diversi onlajn. Ladarba jkunu qegħdin jaħdmu barra, ħafna drabi jkun iżjed diffiċli li jingħataw l-għajnuna fis-swieq fil-mira. Il-viżibbiltà tas-servizzi li diġà qegħdin fis-seħħ mhijiex dejjem biżżejjed, u l-SMEs għadhom jiffaċċjaw diffikultajiet kunsiderevoli biex jaċċessaw is-swieq barra l-UE u jidħlu f'kooperazzjoni ma' msieħba internazzjonali. L-istħarriġ juri li b'mod ġenerali l-SMEs jiffaċċjaw id-diffikultajiet biex jiksbu informazzjoni utli[31]. 4. Strateġija ta' appoġġ għall-kummerċ tal-UE għall-internazzjonalizzazzjoni tal-SMEs. 4.1. L-għanijiet tal-UE għal strateġija ta' appoġġ għall-kummerċ L-għan ta' din il-Kommunikazzjoni, li qed tkompli tibni fuq l-Att rivedut dwar in-Negozji ż-Żgħar għall-Ewropa u l-aġenda tal-UE 2020, huwa li jistabbilixxi strateġija koerenti tal-UE li tagħmel iżjed effikaċji u effiċjenti s-servizzi kummerċjali fl-appoġġ tagħhom għall-integrazzjoni tal-impriżi Ewropej fl-ekonomija dinjija. L-għanijiet tal-istrateġija ġdida tal-UE huma · Li tipprovdi informazzjoni faċilment aċċessibbli u adegwata lill-SMEs dwar kif għandhom jagħmlu biex il-kummerċ tagħhom jimraħ barra l-UE. · Li ttejjeb il-koerenza tal-attivitajiet ta' appoġġ. · Li ttejjeb il-kosteffikaċja tal-attivitajiet ta' appoġġ. · Li timla l-lakuni li hemm fis-servizzi tal-appoġġ. · Li tistabbilixxi kundizzjonijiet ekwi u tipprovdi l-istess aċċess għall-SMEs mill-Istati Membri kollha[32]. L-istrumenti li se jintużaw biex jinkisbu dawn l-għanijiet huma deskritti fit-taqsimiet li ġejjin. 4.2. Niksbu l-għanijiet tagħna Biex issegwi l-SME mill-mument li din tiddeċiedi li tieħu direzzjoni internazzjonali sal-mument meta tibda topera fi swieq barra l-UE, il-Kummissjoni se taħdem fuq il-linji li ġejjin. 4.2.1. L-elenkar tal-ambjent tas-servizzi ta' appoġġ lokalment u barra mill-pajjiż Il-Kummissjoni se tniedi elenkar fid-dettall u analiżi tas-servizzi ta' appoġġ eżistenti kemm fl-UE kif ukoll f'pajjiżi mhux membri. Dan l-eżerċizzju se jinvolvi l-Istati Membri u Timijiet tal-Aċċess għas-Swieq fid-Delegazzjonijiet tal-UE u huwa meħtieġ biex jiġu identifikati xi lakuni u xi rduppjar li jista' jkun hemm fis-servizzi offruti[33]; għandu jipprovdi l-bażi għall-valutazzjoni ta' ħtiġiet ta' azzjonijiet oħra[34]. Dan fil-bidu jsir għas-swieq prijoritarji biss (ara 4.2.5.2 hawn isfel) billi jiġu applikati kriterji standard għall-istima tal-ambitu u d-disponibbiltà tas-servizzi ta' appoġġ inkwistjoni. Din l-analiżi tal-qagħda preżenti trid tkopri l-inizjattivi privati u pubbliċi fil-livelli lokali, reġjonali, nazzjonali u tal-UE. L-eżerċizzju tal-elenkar se jipprovdi deskrizzjoni ġenerali tas-servizzi lokali eżistenti ta' fornituri pubbliċi u privati f'pajjiżi terzi, inklużi l-Istati Membri u entitajiet fil-livell tal-UE. Barra minn hekk, it-Timijiet tal-Aċċess għas-Swieq għandhom ilaqqgħu flimkien u jikkoordinaw l-organizzazzjonijiet lokali, pereżempju l-kmamar tal-kummerċ, l-Organizzazzjonijiet Kummerċjali Ewropej u l-imsieħba tan-Netwerk Enterprise Europe biex jidentifikaw is-sinerġiji u l-lakuni fl-attivitajiet ta' appoġġ lokali eżistenti tal-SMEs. Dan għandu jtejjeb in-netwerking u jiffaċilita d-djalogu bejn il-fornituri kurrenti tal-appoġġ għall-kummerċ, u b'hekk iwassal għal iżjed koerenza u aċċessibbiltà tas-servizzi għall-SMEs tal-Istati Membri kollha. Biex jinkiseb kwadru komprensiv, l-impenn u l-kooperazzjoni tal-Istati Membri u tal-organizzazzjonijiet tal-appoġġ eżistenti se jkunu kruċjali. L-elenkar tas-servizzi offerti kemm fl-UE kif ukoll barra minnha se jiġi aġġornat b'mod regolari b'kooperazzjoni mal-Istati Membri u d-Delegazzjonijiet tal-UE. Matul dan l-eżerċizzju l-Kummissjoni se tivvaluta l-effikaċja tas-servizzi ta' appoġġ tal-UE li diġà qegħdin jaħdmu. Fil-Programm ta' Kompetittività u Innovazzjoni attwali, il-Kummissjoni minnufih sejra: - tillanċja elenku u analiżi fid-dettall tas-servizzi ta' appoġġ eżistenti, kemm pubbliċi kif ukoll privati, fl-UE u f'pajjiżi mhux membri bil-għan li sal-aħħar tal-2012 tkun lestiet ix-xogħol fuq is-swieq prijoritarji; - tidentifika x-xogħol doppju u l-frammentazzjoni kif ukoll il-lakuni u s-sinerġiji potenzjali fl-attivitajiet eżistenti ta' appoġġ għall-SMEs; - tippromwovi l-kollaborazzjoni permezz ta' Timijiet tal-Aċċess għas-Swieq fid-Delegazzjonijiet tal-UE u l-awtoritajiet tal-Istati Membri fost fornituri eżistenti ffinanzjati minn fondi pubbliċi. 4.2.2. It-twassil tal-informazzjoni għand l-SMEs L-SMEs jeħtieġu aċċess iżjed faċli għas-servizzi u l-għarfien espert u jeħtieġ li jkunu jistgħu jidentifikaw programmi addattati lesti "f'pajjiżhom" waqt l-ewwel fażi tal-internazzjonalizzazzjoni tagħhom. Jiġifieri, għandhom bżonn punt ta' kuntatt lokali fl-UE, kemm b'mod fiżiku kif ukoll virtwalment. In-Netwerk Enterprise Europe, bis-600 imsieħba lokali tiegħu se jagħti l-opportunità lill-SMEs biex jistabbilixxu kuntatt dirett fil-post u jirċievu s-servizzi ta' appoġġ professjonali bieb u għatba magħhom. Biex isir hekk, il-Kummissjoni se taħdem biex ittejjeb il-kollaborazzjoni bejn in-Netwerk Enterprise Europe u l-partijiet interessati kollha fl-Istati Membri, u b'hekk tkun qed trawwem l-effikaċja tiegħu. Mil-lat operattiv, se titwaqqaf struttura ġdida ta' tmexxija li tinvolvi iżjed lill-organizzazzjonijiet li jospitaw u lill-partijiet interessati biex jiġi żgurat li s-servizzi jkunu dejjem iżjed disponibbli għall-SMEs b'mod effikaċi. Lejn il-bidu tal-2012 il-Kummissjoni se tillanċja portal onlajn li se jintegra u jorganizza l-kontenut attwali, jipprovdi informazzjoni speċifika għall-pajjiżi terzi u għas-setturi dwar is-swieq fil-mira u deskrizzjoni ġenerali ddettaljata dwar id-diversi servizzi tal-appoġġ disponibbli. Dan il-portal se jsensel ma' kontenut onlajn tal-"punti waħdiena ta' servizz" f'kull Stat Membru u mhuwiex se jirrepeti l-informazzjoni attwali[35]. Sal-2014, l-ispejjeż fuq in-Netwerk Enterprise Europe se jitħallsu minn riżorsi eżistenti tal-baġit. Fl-istess ħin se jiġi implimentat portal bħala proġett pilota li se jinkludi t-traduzzjoni gradwali tal-informazzjoni fil-lingwi kollha tal-UE. Dan il-portal se jgħaqqad il-portali eżistenti fil-livelli tal-UE u nazzjonali, inkluża d-Dejtabejż tal-Aċċess għas-Swieq tal-UE u l-Helpdesk għall-Esportazzjoni, u se jipprovdi informazzjoni addizzjonali u deskrizzjoni ġenerali tad-diversi servizzi disponibbli. Il-Kummissjoni sejra: - tagħti struttura ġdida ta' tmexxija lin-Netwerk Enterprise Europe li ttejjeb il-funzjonament u l-kollaborazzjoni tagħha ma' organizzazzjonijiet ospitanti u partijiet interessati biex tagħti aktar informazzjoni lill-SMEs fuq il-post; - fl-2012 tillanċja portal multilingwi onlajn b'ħafna kontenut li jipprovdi informazzjoni speċifika għall-pajjiżi terzi u għas-setturi dwar is-swieq prijoritarji u deskrizzjoni ġenerali ddettaljata dwar is-servizzi tal-appoġġ diversi disponibbli. Il-portal se jkun fi ħdan il-Programm attwali ta' Kompetittività u Innovazzjoni, u billi jkompli jżid mal-bażijiet ta' dejta attwali, bħalma hija l-Bażi ta' Dejta tal-Aċċess għas-Swieq, il-Helpdesk għall-Esportazzjoni u l-Portal Informattiv tad-Dwana Ewropea, se jipprovdi l-Profili dwar l-Opportunitajiet u r-Riskji Kummerċjali li jkun fihom l-indikaturi bħalma huma l-qagħda ekonomika, l-ostakli għall-kummerċ, il-piżijiet burokratiċi, il-proċeduri doganali, ir-reġimi tal-akkwisti pubbliċi u informazzjoni oħra utli għall-SMEs li jesportaw[36], pereżempju billi jipprovdi l-informazzjoni dwar il-leġiżlazzjoni tal-Unjoni li tista' tintuża biex isiru l-kuntratti ma' partijiet f'pajjiżi terzi[37]. Se jkun aġġornat b'mod regolari; - fl-2012, flimkien mal-Istati Membri u l-partijiet interessati se tillanċja kampanja biex tqajjem l-għarfien tal-SMEs dwar is-servizzi ta' appoġġ li hemm disponibbli. 4.2.3. It-twassil ta' dimensjoni Ewropea fil-forniment tas-servizzi għall-SMEs fis-swieq prijoritarji Jista' jkun li xi SMEs ikollhom bżonn ta' appoġġ speċifiku ladarba jibdew jaħdmu f'pajjiż terz. Għal dan il-għan, sa mhux aktar tard mill-2012, il-Kummissjoni se tiżviluppa l-iżjed rakkomandazzjonijiet konkreti aġġornati biex itejbu l-effiċjenza u l-effikaċja tas-sistema sħiħa tal-appoġġ li hi disponibbli għall-SMEs Ewropej fi swieq ta' barra l-UE. Din l-inizjattiva se tinbena fuq ir-riżultati tal-eżerċizzju ta' elenkar u fuq l-esperjenza miksuba bil-proġetti pilota tal-appoġġ kummerċjali. L-opportunitajiet għall-kumpaniji Ewropej huma differenti minn suq għal ieħor, u huwa abbażi ta' dan li l-Kummissjoni stabbiliet it-Timijiet tal-Aċċess għas-Swieq fis-swieq prijoritarji[38]. Billi s-sitwazzjoni ta' kull suq prijoritarju tista' tvarja b'mod sinifikanti, huwa meħtieġ approċċ "minn isfel għal fuq". Taħt il-koordinazzjoni tat-Timijiet tal-Aċċess għas-Swieq fid-Delegazzjonijiet tal-UE relevanti, titwaqqaf pjattaforma li tippermetti lir-rappreżentanti tal-programmi ta' appoġġ għall-kummerċ, inklużi, pereżempju, kmamar tal-kummerċ bilaterali, aġenziji tal-Istati Membri ta' appoġġ għall-esportazzjoni, organizzazzjonijiet kummerċjali u msieħba man-Netwerk Enterprise Europe, li jiltaqgħu regolarment. Dan jgħinhom iqajmu l-għarfien dwar l-operazzjonijiet ippjanati tagħhom, ikunu iżjed effiċjenti billi jispeċjaliżżaw il-ħidma u jqassmuha u jorganizzaw operazzjonijiet konġunti possibbli. Permezz ta' netwerking imtejjeb fost l-organizzazzjonijiet lokali, l-għarfien espert u l-kompetenzi jistgħu jinġabru u jista' jinkiseb tqassim iżjed effikaċi tax-xogħol. Billi r-riżorsi huma skarsi, l-isforzi tal-organizzazzjonijiet lokali jistgħu jissaħħu permezz ta' dan it-tqassim ta' sforzi u prattiċi biex tinħoloq sitwazzjoni fejn jirbħu l-parteċipanti kollha. Il-vantaġġ ewlieni ta' dan l-approċċ huwa li jiżdiedu d-daqs u l-viżibbiltà tal-operazzjonijiet ta' appoġġ għall-kummerċ fil-pajjiżi barra l-UE u li jiġu fornuti l-aħjar ħiliet u kompetenzi disponibbli bi prezzijiet affordabbli. Barra minn hekk, in-netwerking tal-għarfien espert ikun jiffaċilita li jintlaħqu s-setturi ekonomiċi kollha u jgħin ukoll lir-raggruppamenti Ewropej kif ukoll lill-konsorzji tal-esportaturi u l-SMEs tagħhom biex jidentifikaw l-imsieħba potenzjali tagħhom f'pajjiżi barra l-UE. Fuq ir-riżultati tal-elenkar, il-Kummissjoni, flimkien mal-Istati Membri, se tippromwovi, tassessa u tagħmel l-aħjar użu mill-portafoll tal-appoġġ kummerċjali għall-SMEs f'pajjiżi barra l-UE abbażi tal-aħjar prattiċi. Dan għandu jinkludi mhux biss iċ-Ċentri tal-SMEs tal-UE u n-Netwerk Enterprise Europe, iżda wkoll programmi oħra stabbiliti ta' appoġġ għall-kummerċ għal avvenimenti ta' senserija (bħal Invest in Med, East Invest, AL-INVEST), inizjattivi ta' kollaborazzjoni ta' raggruppamenti (bħall-European Cluster Collaboration Platform u l-European Club of Cluster Managers), il-Punti ta' Kuntatt Nazzjonali tal-Programm ta' Qafas (NCPs), u l-programmi ta' netwerking u ta' taħriġ individwali fl-UE (bħall-Gateway to Japan/South Korea jew l-Executive Training Programme). Dawn l-għodda li ħafna drabi jkollhom bażijiet legali, dispożizzjonijiet baġitarji, u miri għal swieq diversi, ikollhom jintużaw b'mod konġunt bħala parti minn kunċett integrat ta' appoġġ għall-SMEs Ewropej, billi jistabbilixxu arranġamenti ta' ħidma, bħal valuri referenzjarji komuni, billi jiksbu s-sinerġiji u billi jiskambjaw il-prattiċi tagħhom, fost oħrajn dwar il-qisien tal-prestazzjoni tagħhom (valutazzjoni). L-Istati Membri huma mħeġġin jikkunsidraw li jiftħu s-servizzi tagħhom f'pajjiżi barra l-UE għall-SMEs kollha fuq bażi volontarja[39]. Dan l-użu aħjar ta' strutturi u għarfien espert mhux biss jibbenefika l-effiċjenza ġenerali, iżda jkun jipprovdi ukoll l-opportunità lill-organizzazzjonijiet stabbiliti tal-Istati Membri li jilħqu bażi ta' klijentela ikbar. Barra minn hekk, din id-disponibbiltà tkun ta' benefiċċju kbir għall-SMEs ibbażati f'dawk l-Istati Membri li ma għandhomx organizzazzjonijiet nazzjonali għall-appoġġ tal-kummerċ fis-swieq tal-pajjiżi terzi kollha. Fejn ikun hemm bżonn, għandhom jiġu kkunsidrati skemi ta' finanzjament supplementari fil-livell tal-UE, soġġett għall-qafas finanzjarju multiannwali li jkun imiss, biex tiġi ffaċilitata l-kooperazzjoni transkonfinali u l-aċċess għall-għarfien espert komplementari fost il-fornituri tas-servizzi, u b'hekk ikun qed isir l-aħjar użu tal-fondi pubbliċi skarsi. Biex dan il-proċess sħiħ jiġi ggwidat, biex jiġu stmati l-iżviluppi, issir sorveljanza tal-progress u tiġi vvalutata l-effikaċja tal-approċċ, perjodikament għandha ssir valutazzjoni li tinvolvi l-partijiet interessati kollha. Din tista' ssir bħala forum annwali li fih il-Kummissjoni tistieden lill-partijiet interessati jaqsmu l-esperjenzi u l-fehmiet tagħhom. F'din l-okkażjoni, il-parteċipanti kollha jkunu jistgħu jidentifikaw il-possibbiltajiet ta' tqassim tax-xogħol, il-ħtiġiet ta' attivitajiet ġodda u esperjenzi oħra li jistgħu jitgħallmu minn xulxin. Il-Kummissjoni sejra: - tiffaċilita l-kooperazzjoni transkonfinali u l-aċċess għall-għarfien espert komplementari fost il-fornituri tas-servizzi, notevolment permezz ta' inċentivi finanzjarji li jistgħu jkunu koperti mill-programm il-ġdid għall-kompetittività kummerċjali u l-SMEs fi ħdan il-qafas finanzjarju multiannwali propost tal-2014-2020; - tissoġġetta l-miżuri attwali għal valutazzjoni perjodika li tinvolvi l-partijiet interessati kollha; - flimkien mal-Istati Membri, tivvaluta, tagħmel l-aħjar użu mill-portafoll tal-appoġġ tal-UE għall-kummerċ għall-SMEs f'pajjiżi barra l-UE u tipprommwovih abbażi tal-aħjar prattiċi[40]. 4.2.4. Il-promozzjoni tal-internazzjonalizzazzjoni tal-SMEs permezz tar-raggruppamenti u n-netwerks Ta' sikwit l-SMEs iridu jsibu l-imsieħba addattati għalihom biex jiżviluppaw u jipproduċu prodotti u servizzi li jkunu kompetittivi fuq skala globali. It-tendenza tagħhom, li dejjem qed tiżdied, hija li jikbru u jagħmlu l-innovazzjoni mhux waħedhom, iżda permezz tal-kollaborazzjoni, billi jidħlu f'kooperazzjoni kummerċjali strateġika u f'netwerks ma' msieħba internazzjonali. F'dan il-kuntest għandha tiġi rikonoxxuta l-importanza tas-sottokuntrattar. Ir-raggruppamenti, in-netwerks kummerċjali u l-konsorzji tal-esportazzjoni jistgħu jkollhom rwol importanti biex jgħinu lill-SMEs jiżviluppaw dawn l-attivitajiet u jorjentaw ruħhom iżjed lejn l-internazzjonalizzazzjoni. B'mod partikolari, il-konsorzji għandhom rwol speċifiku rigward l-internazzjonalizzazzjoni, billi jirrappreżentaw gruppi ta' negozji li jaħdmu flimkien fuq proġetti tal-iżvilupp tal-esportazzjoni. Pereżempju, instab fi studji riċenti li l-SMEs il-ġodda li jiżviluppaw prodotti u servizzi ġodda f'qasam speċifiku ta' sikwit ikunu attivi mill-bidu nett fi swieq internazzjonali, u l-kapaċità tagħhom li jesportaw hija rinforzata permezz tas-sħubija f'raggruppament[41]. L-SMEs li jkunu ospitati f'raggruppamenti u f'netwerks kummerċjali jistgħu jibbenefikaw mill-kuntatti, mill-konnessjonijiet kummerċjali u minn għarfien formali u informali li jitmexxa fi ħdan ir-raggruppament jew in-netwerk kummerċjali, kif ukoll minn servizzi mfasslin għal min jużahom li jkunu pprovduti mill-organizzazzjonijiet ta' raggruppamenti u ta' netwerks. Fost affarijiet oħra, dawn il-benefiċċji jiffaċilitaw l-iżvilupp ta' sħubiji barra mill-pajjiż bir-riżultat li l-SMEs ikollhom aċċess aktar faċli għall-ktajjen ta' valur globali, jiżviluppaw allejanzi strateġiċi ma' organizzazzjonijiet internazzjonali tar-riċerka f'raggruppamenti kontroparzjali jew f'netwerks, iwessgħu l-attivitajiet kummerċjali tagħhom barra mill-pajjiż, inkluż l-akkwist pubbliku, u jiksbu l-ħiliet rilevanti u pariri professjonali maqtugħin għalihom[42]. F'dan ir-rigward, l-organizzazzjonijiet ta' raggruppamenti u netwerks għandhom jiġu rikonoxxuti fl-Istati Membri bħala faċilitaturi importanti u għaldaqstant għandhom jiġu integrati fl-iskemi ta' appoġġ għall-kummerċ li jimmiraw li jrawmu l-internazzjonalizzazzjoni tal-SMEs[43]. Fl-istess ħin, il-kooperazzjoni transnazzjonali bejn organizzazzjonijiet ta' raggruppament u ta' netwerks hija sfida importanti llum-il-ġurnata u għandha tiġi indirizzata fil-livelli kollha[44], u għandhom ukoll jiġu appoġġjati permezz ta' self transkonfinali, kif propost mill-Kummissjoni fil-Komunikazzjoni ‘A budget for Europe 2020’[45]. Il-kooperazzjoni fost l-organizzazzjonijiet tar-raggruppamenti u n-Netwerk Enterprise Europe u organizzazzjonijiet kummerċjali oħrajn tal-UE trid tissaħħaħ ukoll biex tipprovdi servizzi tal-innovazzjoni u aċċess għas-swieq internazzjonali aħjar għall-SMEs. F'terminu ta' żmien itwal, il-Kummissjoni se tiżviluppa inizjattiva wiesgħa tal-UE bl-għan li jsir użu iktar strateġiku tal-kooperazzjoni transnazzjonali tar-raggruppamenti dwar swieq barra l-Ewropa biex jinbnew strateġiji komuni għal żmien twil ma' msieħba internazzjonali mifruxin mal-Istati Membri tal-UE. Din l-inizjattiva għall-internazzjonalizzazzjoni tar-raggruppamenti għandha tikkontribwixxi għall-promozzjoni ta' raggruppamenti fl-Ewropa li huma kompetittivi globalment, speċjalment f'industriji emerġenti fejn il-kooperazzjoni tar-raggruppamenti għandha l-potenzjali li toħloq vantaġġi kompetittivi ġodda għall-Ewropa. Dan il-programm jista' jinkludi ħidma biex jiġu identifikati interessi strateġiċi għal iżjed kooperazzjoni tar-raggruppamenti madwar l-UE. Il-Kummissjoni sejra: - tħeġġeġ u tiffinanzja t-twaqqif ta' programmi ta' taħriġ għall-imprendituri, għall-maniġers tal-SMEs, u l-maniġers ta' raggruppamenti, netwerks kummerċjali u konsorzji tal-esportazzjoni biex tgħinhom jiggwidaw operazzjonijiet ta' internazzjonalizzazzjoni; - tippromwovi l-ħolqien ta' konsorzji tal-esportazzjoni "Ewropej" permezz ta' medda ta' miżuri li jinkludu kampanji ta' tagħrif u inċentivi finanzjarji. - tappoġġja l-kooperazzjoni transkonfinali bejn ir-raggruppamenti/in-netwerks permezz ta' self imriffed bil-garanziji tal-UE. 4.2.5. Riorganizzazzjoni ta' attivitajiet ġodda fis-swieq prijoritarji 4.2.5.1. Prinċipji ta' Gwida Biex tiżgura użu sħiħ tar-riżorsi disponibbli u tevita li jkun hemm irduppjar, il-Kummissjoni tafferma mil-ġdid b'mod qawwi l-prinċipji ta' gwida li ġejjin. Il-Komplementarjetà u l-addizzjonalità. L-azzjonijiet li jsiru fil-livell tal-UE għandhom jikkomplementaw u mhux jirduppjaw l-attivitajiet ta' appoġġ għall-kummerċ li diġà qegħdin jitwettqu mill-Istati Membri u/jew minn organizzazzjonijiet privati. B'allinjament mal-prinċipju ta' sussidjarjetà u ma' tqassim xieraq ta' ħidma, l-azzjonijiet tal-UE għandhom iservu biex jimlew il-lakuni jew jirrinforzaw servizzi ta' appoġġ attwali fejn ma jintlaħqux il-bżonnijiet – jew ma jintlaħqux sew – minn organizzazzjonijiet oħrajn privati jew pubbliċi. Dan jista' jkun il-każ, pereżempju, fejn ma jkunux koperti s-swieq kollha prijoritarji (pereżempju, is-swieq ġodda emerġenti) u l-kwistjonijiet kollha dwar l-aċċess mill-fornituri tas-servizzi attwali, eż. l-istandards u r-regolamenti u ostakli oħrajn għall-kummerċ barra mill-pajjiż. Is-Sostenibbiltà L-appoġġ fil-livell tal-UE għas-servizzi ta' appoġġ għall-kummerċ għandhom ikunu bbażati fuq id-domanda li tintwera fis-suq. Dan jista' jiġi ffinanzjat għal żmien qasir minn fondi pubbliċi soġġett għar-Regolament Finanzjarju, iżda l-għan għandu jkun li s-servizzi jiffinanzjaw ruħhom waħedhom fuq medda twila ta' żmien, biex jittaffa r-riskju li fornituri privati tas-servizzi jintefgħu 'l barra mis-suq bla bżonn. L-effiċjenza fl-użu tal-fondi pubbliċi. Skont il-prinċipju ta' ġestazzjoni finanzjarja soda, il-fondi pubbliċi għandhom jintużaw bl-aħjar rabta bejn ir-riżorsi użati u r-riżultati miksuba. Għal dan il-għan, għandhom jiġu ffissati objettivi speċifiċi, li jistgħu jitkejlu, li jistgħu jintlaħquhuma rilevanti u marbuta biż-żmien (SMART) għal kull attività, u għandha tkun ippjanata valutazzjoni xierqa. L-użu effiċjenti ta' fondi pubbliċi jista' jfisser li flok tinbena struttura fiżika ġdida, x'aktarx ikun iżjed effiċjenti li jiġu inkorraġiti l-fornituri attwali fis-swieq barra l-UE, bħalma huma l-kmamar tal-kummerċ nazzjonali jew Ewropej, jew Delegazzjonijiet lokali tal-UE u Timijiet tal-Aċċess għas-Swieq, li jwessgħu l-ambitu tal-attivitajiet tagħhom, jew jiġbru flimkien ir-riżorsi tagħhom biex jagħtu servizz aħjar. Il-prinċipji ta' gwida se jkunu elementi ewlenin ta' din l-istrateġija u se jmexxu kull inizjattiva fil-livell tal-UE, kemm qabel l-2014 u kif ukoll wara: Il-Kummissjoni qed tikkommetti ruħha li ssegwi dawn il-prinċipji ta' gwida għall-għażla, l-ippjanar u l-implimentazzjoni ta' inizjattivi ta' appoġġ fil-livell tal-UE. L-Istati Membri huma mħeġġa li fejn ikun rilevanti, isegwu prinċipji u prijoritajiet simili fl-appoġġ għall-kummerċ barrani tagħhom. 4.2.5.2. Prijoritajiet ġeografiċi Għall-azzjonijiet ġodda li jsiru barra l-UE, il-Kummissjoni se tapplika l-kriterji li ġejjin biex tistabbilixxi prijoritajiet ġeografiċi, biex tidentifika l-pajjiżi prijoritarji u biex tvara sett komprensiv ta' miżuri speċifiċi. Dan se jagħti spinta lill-effikaċja tal-inizjattivi billi jiffoka fuq il-ħtiġijiet reali tal-SMEs. Maż-żmien naturalment, il-lista ta' pajjiżi prijoritarji jkollha tiġi aġġustata. Il-prijoritajiet għandhom ikunu identifikati abbażi, b'mod partikolari, ta' dawn il-fatturi li ġejjin: Il-potenzjal ekonomiku u d-daqs tas-suq. Is-swieq prijoritarji għandhom jinkludu l-imsieħba ewlenin tal-kummerċ u l-investiment tal-UE, kif ukoll swieq bi prospetti għat-tkabbir ekonomiku qawwi. Is-swieq li għandhom il-potenzjal li jipproduċu msieħba kummerċjali ta' preġju minħabba kapaċità tal-akkwist u opportunitajiet ta' investiment li qegħdin jiżdiedu għandhom jiġu ssorveljati biex jitqies il-bżonn ta' azzjoni futura. Il-qies tad-diffikultà li jiffaċċjaw l-SMEs biex jaċċessaw is-suq. Għall-SMEs, ċerti swieq huma iżjed diffiċli biex jaċċessawhom, parzjalment minħabba l-protezzjoni bit-tariffi, iżda tal-aktar sikwit minħabba differenzi fl-ambjent regolatorju li jista' jkollu l-effett ta' ostakli mhux tariffarji għall-kummerċ u l-investiment. Id-diffikultà biex wieħed jaċċessa l-finanzi tista' wkoll tkun ostakolu għall-SMEs li jvarja minn pajjiż għal ieħor. Iridu jsiru l-isforzi biex kemm jista' jkun dawn l-ostakli jitneħħew u biex l-SMEs jingħataw l-għajnuna li jegħlbuhom. Lakuni fl-appoġġ għall-kummerċ attwali. L-elenkar tas-servizzi lokali li fil-preżent huma fornuti minn organizzazzjonijiet pubbliċi jew privati se jgħin fl-identifikazzjoni ta' lakuni possibbli fl-infrastruttura lokali tal-appoġġ, u dwar kif l-aħjar li dawn jimtlew. Oqsma tematiċi li mhumiex koperti sew jistgħu jinkludu l-bżonn ta' għarfien espert dwar kwistjonijiet speċifiċi bħalma huma l-istandards, l-istima tal-konformità, il-kummerċjalizzazzjoni tat-teknoloġija, il-ħarsien tad-drittijiet tal-proprejtà intellettwali, l-akkwist pubbliku u r-regolamenti dwar is-sejħiet għall-offerti u tad-dwana. Jista' jkunn hemm bżonn li jiġu stabbiliti l-prijoritajiet. L-UE se tidentifika l-pajjiżi prijoritarji għall-SMEs abbażi tal-kriterji ta' hawn fuq. Dawn jistgħu jinkludu l-imsieħba kummerċjali u tal-investiment ewlenin tal-UE (l-Istati Uniti, iċ-Ċina, ir-Russja, il-Ġappun), il-pajjiżi tat-tkabbir u l-imsieħba fil-Politika Ewropea tal-Viċinat fil-Lvant u fin-Nofsinhar kif ukoll dawk is-swieq li jiġġeneraw tkabbir ekonomiku qawwi (is-swieq emerġenti fl-Asja, fl-Afrika u fl-Amerika Latina). 4.2.6. L-integrazzjoni tal-internazzjonalizzazzjoni tal-SMEs f'politiki oħrajn tal-UE u l-ħolqien ta' ambjent favorevoli għall-attivitajiet internazzjonali tal-SMEs Għad hemm potenzjal li jsir użu aħjar ta' firxa wiesgħa ta' politiki attwali u emerġenti tal-UE fis-servizz tal-SMEs li qegħdin jagħmlu ħilithom biex jikbru b'mod internazzjonali u li jidħlu fi swieq barranin. Il-pajjiżi kollha tat-tkabbir huma mħeġġa li jħaddnu l-miri tal-istrateġija Ewropa 2020, dawn jinkludu l-attivitajiet marbutin mal-SMEs. It-tisħiħ taż-żamma tal-liġi hija prijorità ewlenija tal-politika ta' tkabbir, u dan jgħin biex jirrinforza l-fiduċja tal-SMEs tal-UE biex jinvestu f'dawn is-swieq. Il-ħolqien ta' ambjent ta' ħidma akkoljenti huwa wkoll pilastru ewlieni tar-relazzjonijiet tagħna mal-pajjiżi tal-Isħubija tal-Lvant. It-tibdiliet storiċi li qegħdin iseħħu fir-reġjun tal-Mediterran tan-Nofsinhar/l-Afrika ta' Fuq joffru opportunità li l-UE toffri l-appoġġ għat-trasformazzjoni soċjoekonomika f'dan ir-reġjun f'rabta mal-Politika tal-Viċinat tal-UE. Dan jista' jinkludi l-iżvilupp u t-tisħiħ ta' skemi ta' kooperazzjoni minn negozju għal negozju bejn l-UE u dawn il-pajjiżi[46]. Minħabba l-potenzjal vast tagħhom għall-iżvilupp ekonomiku, u konformi mal-Istrateġija Konġunta tal-Afrika u l-UE, il-pajjiżi Afrikani għandhom, b'mod ġenerali, jiġu mistiedna biex jibbenefikaw billi jibnu sħubija soda mal-SMEs tal-UE. Fil-kuntest tal-investigazzjonijiet dwar id-difiża tal-kummerċ, se tiġi indirizzata l-qagħda speċjali tal-SMEs – bħala importaturi, utenti, ilmentaturi jew esportaturi – u l-informazzjoni dwar il-funzjonament tal-istrumenti tad-difiża tal-kummerċ issir iżjed aċċessibbli għall-SMEs. Is-sospensjonijiet u l-kwoti awtonomi tat-tariffi huma relevanti għal-kumpaniji li għandhom il-produzzjoni tagħhom fl-Unjoni. L-interessi tal-SMEs jingħataw attenzjoni speċjali. L-impatt ta' din l-għodda se jiġi stmat f'valutazzjoni tal-impatt ekonomiku li se tinbeda fl-2012. L-UE għandha: - issostni ambjent favorevoli għan-negozji, speċjalment għall-SMEs, fil-pajjiżi kandidati, fil-pajjiżi tal-viċinat u fil-pajjiżi li qegħdin jiżviluppaw, dan l-ambjent imtejjeb ikun ta' vantaġġ għall-SMEs kollha, inklużi dawk li jixtiequ jaħdmu f'suq speċifiku; - iżżid l-isforzi tagħha li tneħħi l-ostakli tariffarji u mhux tariffarji li fadal fil-pajjiżi barra l-UE; - fit-taqsimiet kummerċjali u ekonomiċi tad-Delegazzjonijiet tal-UE relevanti kollha, toħloq il-punti ta' kuntatt għall-SMEs bħala parti mix-xogħol tat-Timijiet tal-Aċċess għas-Swieq. - fid-djalogi regolatorji tagħha ma' gvernijiet imsieħba timmira li tikseb sitwazzjoni fejn is-swieq ikunu aktar miftuħin u ta' għajnuna għan-negozji ż-żgħar; - tpoġġi l-interessi tan-negozji ż-żgħar li jaċċessaw is-swieq tal-akkwisti internazzjonali f'pożizzjoni prijoritarja fin-negozjati tal-ftehim plurilaterali dwar l-akkwisti tal-gvernijiet tad-WTO (GPA); - ittejjeb it-twassil tal-informazzjoni lill-SMEs dwar il-benefiċċji ekonomiċi li jistgħu jinkisbu mill-kummerċ internazzjonali u maħluq minn miżuri tal-politika kummerċjali, b'mod partikolari l-ftehimiet bilaterali tal-kummerċ ħieles; - tistabbilixxi l-Forum Finanzjarju għall-SMEs dwar l-Afrika, pass ewlieni importanti fl-approċċ ġdid tagħna li nibnu r-rabtiet bejn in-negozji Ewropej u Afrikani permezz ta' djalogu msaħħaħ u permanenti; - tqajjem l-għarfien tal-SMEs dwar il-possibbiltà ta' sospensjonijiet u kwoti tat-tariffi awtonomi u tistma l-impatt tagħhom fuq l-SMEs f'valutazzjoni li se tinbeda fl-2012. 5. Konklużjoni Fil-kuntest ekonomiku attwali huwa ta' ħtieġa urġenti li jinstabu sorsi ġodda ta' tkabbir. Is-swieq ta' pajjiżi terzi, li qegħdin jespandu, jistgħu jipprovdu opportunità imprezzabbli għall-SMEs tal-UE. Il-Kummissjoni temmen li l-approċċ deskritt hawn fuq jista' jipprovdi l-għodda meħtieġa lill-SMEs biex jieħdu sehem b'suċċess fil-kummerċ barra l-UE. Dan huwa bbażat fuq il-premessa li l-kooperazzjoni bejn l-UE u l-Istati Membri, fost l-Istati Membri, u bejn is-setturi pubbliċi u privati jġibu l-benefiċċji ċari għall-SMEs tal-UE. Din l-istrateġija l-ġdida tal-UE twaqqaf sitt oqsma ta' azzjoni: · L-elenkar tal-forniment attwali ta' servizzi ta' appoġġ, biex dan jippermetti approċċ iżjed razzjonali u koerenti fil-futur; · Il-ħolqien ta' purtun virtwali waħdieni li jipprovdi l-informazzjoni lill-SMEs li jixtiequ jieħdu sehem fil-kummerċ barra l-fruntieri tal-UE; · It-tiżjid tal-konsistenza tal-iskemi ta' appoġġ fil-livell tal-UE biex iżżid l-impatt tagħhom; · Il-promozzjoni tar-raggruppamenti u tan-netwerks għall-internazzjonalizzazzjoni tal-SMEs; · L-arranġament ta' kollaborazzjoni pan-Ewropea fis-swieq fil-mira biex isir l-aħjar użu tal-fondi pubbliċi li jintefqu; · It-tisħiħ tal-politiki barranin attwali tal-UE biex taċċellera t-tkabbir internazzjonali tal-SMEs Ewropej. L-isforzi li għad iridu jsiru għandhom jiffokaw fuq il-mod li bih il-fornituri eżistenti tas-servizzi jistgħu jikkollaboraw b'mod aktar effettiv, ta' spiss b'mod transkonfinali, u kif jistgħu jiġu fornuti l-inċentivi biex dan isir. "L-elenkar" komprensiv tal-forniment Ewropew ta' servizzi ta' appoġġ se jservi ta' sisien għal dan il-proċess. L-istituzzjonijiet kollha tal-UE u bi sħab magħhom l-SMEs interessati relevanti, għandhom ikunu involuti fl-implimentazzjoni ta' din l-istrateġija u għandhom iżommu mal-prijoritajiet u l-prinċipji ta' gwida stabbiliti f'din il-Komunikazzjoni meta jkunu qegħdin jikkunsidraw attivitajiet ġodda ta' appoġġ għall-internazzjonalizzazzjoni tal-SMEs, kemm fuq medda qasira ta' żmien kif ukoll iżjed fit-tul. L-Istati Membri huma mħeġġin li jadottaw approċċ simili u li jaħdmu b'kollaborazzjoni mill-qrib mal-Kummissjoni biex isaħħu l-ambjent ta' appoġġ għat-tkabbir internazzjonali tal-SMEs Ewropej. Anness Fuq l-esperjenza attwali tal-proċess tal-identifikazzjoni ta' ostakli ewlenin għall-aċċess tas-swieq f'pajjiżi terzi (kif kien mitlub mill-Kunsill tal-Unjoni Ewropea fil-konklużjonijiet tiegħu f'Diċembru 2008), it-Timijiet tal-Aċċess għas-Swieq qegħdin jaħdmu jew huwa maħsub li jitwaqqfu f'dawn il-pajjiżi ta' hawn taħt: - l-Alġerija - l-Arġentina - il-Brażil - il-Kanada - iċ-Ċilì - iċ-Ċina - il-Kolombja - l-Eġittu - Ħong Kong - l-Indja - l-Indonesja - l-Iżrael - il-Ġappun - il-Każakstan - il-Malażja - il-Messiku - il-Marokk - in-New Zealand - in-Niġerja - in-Norveġja - il-Perù - il-Filippini - ir-Russja - Singapor - l-Afrika t'Isfel - il-Korea t'Isfel - l-Isvizzera - it-Tajwan - it-Tajlandja - it-Tuneżija - it-Turkija - l-Ukraina - l-Istati Uniti tal-Amerika - il-Vjetnam [1] Skont l-OECD, is-swieq li qegħdin jiżviluppaw u s-swieq emerġenti mistennija li jikkostitwixxu 60 % tal-PDG dinji sal-2030. [2] COM (2010) 614. [3] COM(2008) 394, rivedut fil-COM(2011) 78. [4] COM (2010) 612. [5] Deskritt fl-Att dwar is-Suq Uniku, COM (2010) 608. [6] Kif definit fir-Rakkomandazzjoni 2003/361/KE, li adottat il-Kummissjoni fis-6 ta' Mejju 2003 u li ħaddmet mill-1 ta' Jannar 2005; http://ec.europa.eu/enterprise/policies/sme/facts-figures-analysis/sme-definition/index_en.htm. [7] Rapport Internationalisation of European SMEs, Diċembru 2009; http://ec.europa.eu/enterprise/policies/sme/market-access/internationalisation/index_en.htm. [8] Rapport riċenti jinnota li l-SMEs Ewropej illum-il-ġurnata qegħdin ifittxu primarjament li japprofittaw mill-klassijiet tan-nofs li qegħdin jikbru b'mod mgħaġġel fil-pajjiżi emerġenti. Qabel, ħafna negozji kienu jinvestu fis-swieq emerġenti jew jieħdu l-materjali minnhom biex ibaxxu l-ispejjeż tal-produzzjoni (EIU: ‘New horizons: Europe’s small and medium-sized companies look to emerging markets for growth’). [9] Rapport Internationalisation of European SMEs, Diċembru 2009; http://ec.europa.eu/enterprise/policies/sme/market-access/internationalisation/index_en.htm. L-informazzjoni li jipprovdi dan l-istudju tirreferi għall-attivitajiet tal-SMEs fis-Suq Intern u lil hinn mill-fruntieri tal-UE. [10] Fl-aħħar deċenni, il-liberalizzazzjoni tal-moviment internazzjonali tal-oġġetti, tas-servizzi, tal-kapital, tan-nies u tal-informazzjoni wasslet għal ekonomija dinjija iżjed integrata li fiha l-ktajjen ta' valur transkonfinali qegħdin isiru dejjem iżjed importanti. Is-sehem tal-kummerċ internazzjonali fil-PDG dinji kiber bi tliet darbiet mill-ħamsinijiet 'l hawn. Ekonomiji emerġenti fl-Asja, fl-Amerika Latina u fl-Afrika mistennijin li jipprovdu sehem sinifikanti fit-tkabbir ekonomiku (ara n-nota tal-qiegħ 1); għaldaqstant se jkun hemm ħafna opportunitajiet ġodda għall-impriżi Ewropej barra l-UE. Wasal iż-żmien li n-negozji Ewropej jużaw il-globalizzazzjoni għall-benefiċċju tagħhom. L-SMEs Ewropej iridu jkunu f'pożizzjoni li jibbenefikaw minn dan it-tkabbir, u fl-istess ħin jikkontribwixxu għat-tkabbir tal-UE. [11] Tabella 2.1, paġna 20, "Opportunities for the Internationalisation of SMEs", Awwissu 2011, http://ec.europa.eu/enterprise/policies/sme/market-access/enterprise-europe-network/intern_event_en.htm Minn hawn 'il quddiem imsemmi l-"Opportunities Report". [12] "Aċċess limitat għal biżżejjed riżorsi umani" kien ostaklu kbir għall-SMEs biex jagħmlu l-kummerċ f'erba' pajjiżi barra l-UE. Ara l-Kapitolu 2 "Opportunities Report". [13] Wara l-ewwel pubblikazzjoni ta' Dokument dwar Kwistjonijiet fl-2009, l-aħħar konsulta li tnediet f'Mejju 2011, ibbażata fuq serje ta' mistoqsijiet gwida tat iktar minn 60 tweġibiet minn firxa wiesgħa ta' partijiet interessati. Id-dettalji kollha tal-konsultazzjoni u taqsira tat-tweġibiet jinsabu fuq http://ec.europa.eu/enterprise/policies/international/listeningstakeholders/public-consultation-sme-support/index_en.htm [14] Programmi b'baġit ta' 'l fuq minn EUR 2 miljuni għall-Istati Membri l-kbar. [15] Opportunities Report. [16] Inventarju iżjed dettaljat tal-inizjattivi ta' appoġġ tal-UE jinsab f'dokument ta' sfond f' http://ec.europa.eu/enterprise/policies/international/files/annexes-to-consultation_en.pdf. [17] COM (2011) 78. [18] COM (2007) 183. [19] Ara http://madb.europa.eu/. [20] COM (2010) 612. [21] http://ec.europa.eu/ecip/index_en.htm [22] Ara l-inventarju fl-Opportunities Report. [23] Stħarriġ riċenti ta' SMEs tal-UE li għandhom esperjenza internazzjonali sab li iktar minn nofs (63%) dawn il-kumpaniji rreġistraw żieda fil-prestazzjoni wara li pparteċipaw f'programm ta' appoġġ għall-internazzjonalizzazzjoni; ir-riżultati meħudin minn stħarriġ li deher fl-Opportunities Report ta' SMEs tal-UE li għandhom l-esperjenza internazzjonali. [24] L-Opportunities Report juri li "anki fost l-SMEs li diġà huma attivi fix-xena dinjija, 27% biss jafu bil-programmi tal-appoġġ pubbliku. Barra minn hekk, madwar 7% biss tal-SMEs internazzjonalizzati jużaw l-appoġġ pubbliku għall-attivitajiet kummerċjali internazzjonali tagħhom". [25] L-eżempju tal-kooperazzjoni fir-Russja huwa każ fil-kwistjoni. L-azzjoni biex "tittejjeb il-klima ġenerali tal-investiment u li toħloq ambjent li jagħti s-setgħa lill-SMEs tal-UE diġà qed titwettaq b'effikaċja permezz tal-kooperazzjoni f'livell għoli bejn il-Kummissjoni Ewropea, id-Delegazzjoni tal-UE fir-Russja, l-ambaxxati, assoċjazzjonijiet kummerċjali, kmamar tal-kummerċ nazzjonali, u l-gvern Russu", ara l-Opportunities Report. [26] Skont l-Opportunities Report, 24 % tal-SMEs internazzjonalizzati jafu bil-programmi ta' appoġġ pubbliku għall-internazzjonalizzazzjoni li jistgħu jintużaw mill-impriżi tagħhom. Dan l-għarfien jiżdied skont id-daqs tal-impriżi: mikro: 23 %, żgħar: 36 % u intrapriżi ta’ daqs medju: 37 %, iżda dawn xorta waħda jirrappreżentaw minorità ta' SMEs. [27] "Minn fost l-24 % SMEs internazzjonali li jafu bil-programmi ta' appoġġ pubbliku, inqas minn terz jużaw il-programmi għall-attivitajiet tagħhom." Opportunities Report. [28] Instab fl-Opportunities Report, li l-għadd ta' miżuri ta' appoġġ sinifikanti pprovduti mill-Istati Membri f'seba' pajjiżi ewlenin fil-mira jvarja bejn 4 u 25. [29] Ibid. "Fl-2009 40 % tal-SMEs irrappurtaw nuqqas ta' appoġġ pubbliku xieraq bħala ostakolu importanti għall-internazzjonalizzazzjoni." [30] Sa issa, l-għajnuna lokali għall-internazzjonalizzazzjoni fi ħdan l-UE pprovduta mill-Kummissjoni hija limitata għan-Netwerk Enterprise Europe, għal programmi qosra bħalma hu "Understanding China" (http://www.understandingchina.eu), għal għadd żgħir ta' diskussjonijiet madwar mejda tonda u seminars f'bosta bliet Ewropej, biex, fost affarijiet oħra, "jitħarrġu dawk li jħarrġu" fil-kmamar tal-kummerċ eċċ., u għal attivitajiet ta' komunikazzjoni tal-fergħa ta' Brussell taċ-Ċentru UE-Ġappun għall-Kooperazzjoni Industrijali (http://www.eu-japan.eu) biex jagħtu iżjed viżibbiltà lill-programmi taċ-Ċentru anki għall-SMEs tal-UE. Il-maġġoranza tal-attivitajiet tal-helpdesk għall-SMEs tal-IPR saru fl-UE. Il-provvista ta' dawn is-servizzi qrib l-SMEs kienet element ewlieni tas-suċċess. [31] "44 % tal-SMEs tal-UE rrappurtaw nuqqas ta' informazzjoni xierqa bħala ostakolu importanti." Rapport Internationalisation of European SMEs, Diċembru 2009; http://ec.europa.eu/enterprise/policies/sme/market-access/internationalisation/index_en.htm. [32] Kif previst fil-programm il-ġdid għall-kompetittività kummerċjali u l-SMEs, propost fil-Komunikazzjoni tad-29 ta' Ġunju dwar il-Qafas Finanzjarju Multiannwali li jmiss. [33] Fejn ma jeżistux Timijiet tal-Aċċess għas-Swieq, ir-rwol tad-Delegazzjonijiet tal-UE jkun jikkonsisti fil-provvediment, fejn ikun xieraq, ta' informazzjoni bażika biex tikkomplementa s-sejbiet meħtieġa mill-fornitur tas-servizzi li jagħmel l-elenku. Dawn id-Delegazzjonijiet jistgħu, fejn jixraq, jorganizzaw laqgħat ta' koordinazzjoni bejn il-kumpaniji u l-organizzazzjonijiet kummerċjali li jaħdmu fuq il-post. [34] Skont l-Opportunities Report, l-elenkar huwa meqjus bħala kompitu ewlieni li jrid isir għal kull koordinazzjoni fuq livell tal-UE. [35] "Jista' jinkiseb titjib fl-effiċjenza bl-organizzazzjoni, fil-livell tal-UE, tal-ġbir tal-informazzjoni dwar l-iżviluppi tas-suq u dwar l-ambjent legali u istituzzjonali fis-swieq barranin", ara r-rapport tal-Kummissjoni Internationalisation of European SMEs, Diċembru 2009, p. 9. [36] Pereżempju jissupplimenta s-servizzi tal-Punti ta' Mistoqsija dwar l-Ostkoli Tekniċi għall-Kummerċ (TBT Enquiry Points) offruti mill-pajjiżi membri tad-WTO, li r-rwol tagħhom jinkludi li jipprovdu l-informazzjoni dwar ir-regolamenti tekniċi, l-istandards, u l-proċeduri ta' stima tal-konformità. [37] Ara l-Proposta tal-Kummissjoni dwar Liġi Komuni Ewropea Dwar il-Bejgħ, li ġiet adottata fil-11 ta' Ottubru 2011. [38] Annessa ma' din il-Komunikazzjoni hemm lista tat-Timijiet tal-Aċċess għas-Swieq li huma operazzjonali jew li hemm ħsieb li jiġu stabbiliti. [39] L-Artikolu 20(2)(c) tat-TFEU jista' jkun ta' ispirazzjoni: "Iċ-ċittadini tal-Unjoni għandhom fost oħrajn: ... (c) id-dritt li jgawdu, fit-territorju ta' pajjiż terz fejn l-Istat Membru li tiegħu huma ċittadini ma jkunx rappreżentat, mill-protezzjoni tal-awtoritajiet diplomatiċi u konsulari ta' kwalunkwe Stat Membru, taħt l-istess kondizzjonijiet bħaċ-ċittadini ta' dak l-Istat". [40] Dan se jinkludi mhux biss iċ-Ċentri għall-SMEs tal-UE u n-Netwerk Enterprise Europe, iżda programmi oħra ta' appoġġ għall-kummerċ tal-UE li huma stabbiliti sew, għal avvenimenti ta' senserija, inizjattivi ta' kollaborazzjoni ta' raggruppamenti, il-puntatti ta' kuntatt nazzjonali tal-Programm ta' Qafas (NCPs), u l-programmi ta' netwerking u ta' taħriġ individwali fl-UE. [41] Ara, pereżempju, l-istudju OSEO/UBIFRANCE (2010) fil-ħolqa "Innovation-Exports" http://www.oseo.fr/storage/newsletters/vendredi_28_mai_20102/gauche/actualites/etude_oseo_ubifrance. [42] European Clusters Go International: Networks and clusters as instruments for the initiation of international business cooperation, VDI/VDE/IT, 2011, http://www.vdivde-it.de/news-en/publications/best-practice/european-clusters-go-international-2013-networks-and-clusters-as-instruments-for-the-initiation-of-international-business-cooperation. [43] Għal dan l-għan, f'livell tal-UE tniedet sejħa speċifika għall-proposti skont il-Programm għall-Kompetittività u l-Innovazzjoni f'Marzu 2011 biex tistimula l-kooperazzjoni internazzjonali permezz ta' programmi ta' raggruppament reġjonali u internazzjonali. Ara http://ec.europa.eu/enterprise/newsroom/cf/itemlongdetail.cfm?item_id=4968. [44] F'dan ir-rigward, il-Pjattaforma għall-Kooperazzjoni tar-Raggruppamenti Ewropej stabbilita fi ħdan l-Inizjattiva għall-Eċċellenza tar-Raggruppamenti Ewropej tkun strumentali biex tipprommwovi internazzjonalment kooperazzjoni aħjar tar-raggruppamenti għall-benefiċċju tal-SMEs. Bħala passi introduttorji, ġew iffirmati Memorandi ta' Ftehim ma' msieħba fil-Ġappun, fl-Indja u fil-Brażil u hemm iżjed ippjanati. Għal iżjed tagħrif ara http://www.cluster-excellence.eu/collaboration. Barra minn hekk, il-kooperazzjoni transnazzjonali bejn ir-raggruppamenti hija indirizzata mill-azzjoni "Reġjuni ta' Għarfien" fis-Seba' Programm ta' Qafas għar-Riċerka tal-UE. L-azzjoni għandha l-għan li ssaħħaħ il-potenzjal tar-riċerka tar-reġjuni Ewropej, b'mod partikolari billi tinkoraġġixxi u tappoġġja l-iżvilupp mal-Ewropa kollha ta' "raggruppamenti li l-għan tagħhom hija r-riċerka", li jgħaqdu universitajiet, ċentri tar-riċerka, impriżi u awtoritajiet reġjonali. L-appoġġ huwa disponibbli b'mod partikolari għall-attivitajiet ta' internazzjonalizzazzjoni u għall-iżvilupp ta' strateġiji ma' pajjiżi terzi. http://cordis.europa.eu/fp7/capacities/regions-knowledge_en.html [45] Komunikazzjoni tal-Kummissjoni għall-Parlament Ewropew, għall-Kunsill, għall-Kumitat Ekonomiku u Soċjali Ewropew u għall-Kumitat tar-Reġjuni, A budget for Europe 2020 — Part II Policy fiches, COM(2011) 500, 29 ta' Ġunju 2011. Il-Kummissjoni pproponiet li għall-perjodu 2014-2020 il-faċilitajiet tal-garanziji tas-self tal-UE ma għandhomx jiffukaw biss fuq id-dimensjoni nazzjonali, iżda għandhom jiffukaw ukoll fuq is-self transkonfinali jew self minn bosta pajjiżi. [46] Pereżempju, permezz ta' kooperazzjoni bejn ir-raggruppamenti: is-sħubiji bejn ir-raggruppamenti joffru possibbiltajiet konkreti għall-kooperazzjoni kummerċjali mtejba li tista' tiġi żviluppata u mfassla għall-ħtiġijiet partikolari tal-impriżi f'setturi bħal dak tat-turiżmu u l-industriji kreattivi, li għandhom potenzjal ekonomiku sinifikanti fil-pajjiżi tan-Nofsinhar tal-Mediterran. Barra dan il-każ speċifiku, il-Kummissjoni qed tikkonsidra wkoll li tappoġġja l-iskambji bejn imprendituri bbażati f'pajjiżi diversi, kemm fl-Unjoni Ewropea kif ukoll barra minnha.